บลจ.ไอเอ็นจีออก4แนวทางแก้ทียูโดมช้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — บลจ.ไอเอ็นจี แจง 4 แนวทางแก้ปัญหาก่อสร้างทียูโดมล่าช้า
นายแกรนท์ เบลี่ กรรมการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) ในฐานะบริษัทจัดการของกองทุน รวมอสังหาริมทรัพย์ที ยู โดม เรสซิเดนท์เชียล คอมเพล็กซ์ (TUPF) เปิดเผยว่า เมื่อวันที่ 19 ม.ค. 2553 บริษัทได้ทำหนังสืออย่างเป็นทางการเพื่อแจ้งบริษัท ซีแอล เอ็นเตอร์ ไพรส์ ซึ่งเป็นผู้เช่าช่วงที่ผิดสัญญาไม่สามารถส่งมอบพื้นที่พลาซาและเซอร์วิสอพาร์ตเมนต์ ให้แก่ มหาวิทยาลัยธรรมศาสตร์รังสิต ได้ภายในเดือนธ.ค. 2552 ว่าบริษัทและกองทุนรวมยังมีสิทธิที่จะเรียกร้องค่าเสียหายที่เกิดขึ้นหรืออาจเกิดขึ้นในอนาคต
ขณะเดียวกันบริษัทจะดำเนินการแก้ปัญหาการก่อสร้างที่ล่าช้า 4 แนวทาง โดย 1.คัดเลือกผู้เชี่ยวชาญด้านการสำรวจและวิเคราะห์ปริมาณงานภายในสัปดาห์หน้า เพื่อประเมินมูลค่างานที่ได้ลงทุนไปแล้วจริงในส่วนของผู้รับเหมาก่อสร้าง ที่ซีแอลฯ ว่าจ้างมา ตลอดจนมูลค่างานคงเหลือที่จะทำให้การปรับปรุงอาคารเสร็จและคาดว่าจะดำเนินการเสร็จปลายเดือนเม.ย. 2553
2.คัดเลือกที่ปรึกษาด้านอสังหาริมทรัพย์แล้วเสร็จในสัปดาห์หน้าเพื่อศึกษาและวิเคราะห์โครงการ ซึ่งคาดว่าจะเสร็จปลายเดือนเม.ย.นี้ 3.หลังจากดำเนินการ 2 กรณีแล้วจะทำให้บริษัทสามารถพิจารณาถึงศักยภาพสูงสุดในการหาผลตอบแทนของพื้นที่ส่วนที่ยังไม่แล้วเสร็จและโครงการโดยรวมได้ และสามารถพิจารณาทางเลือกที่เหมาะสมเป็นประโยชน์สูงสุดต่อผู้ถือหน่วยลงทุน และ 4.เรียกประชุมผู้ถือหน่วยลงทุนโดยเร็ว เพื่อนำเสนอทางเลือกที่น่าสนใจทั้งหมดให้ผู้ถือหน่วยลงทุนทราบ และให้ลงมติอนุมัติเพื่อดำเนินการต่อไป
สำหรับค่าใช้จ่ายในการดำเนินการว่าจ้างผู้เชี่ยวชาญ ที่ปรึกษา ตลอดจนค่าสถานที่จัดประชุม บริษัทจัดการจะเป็นผู้รับผิดชอบโดยไม่ได้เกี่ยวข้องกับกองทุนรวม และบริษัทจัดการจะรายงานความคืบหน้าตามแนวทางการแก้ไขปัญหาให้ผู้ถือหน่วยลงทุนทราบอย่างน้อยทุกสิ้นเดือนผ่านเว็บไซต์ตลาดหลักทรัพย์และการส่งจดหมายถึงผู้ถือหน่วยลงทุนทุกราย